Document ID: 32010D0456

KOMMISSIONENS AFGØRELSE
af 17. august 2010
om fravigelse af forordning (EF) nr. 687/2008 for så vidt angår fristen for levering af korn og overtagelse heraf til intervention i Finland i høståret 2009/2010
(meddelt under nummer K(2010) 5659)
(Kun den finske og den svenske udgave er autentiske)
(2010/456/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra a), sammenholdt med artikel 4, og
ud fra følgende betragtninger:
(1)
I Kommissionens forordning (EF) nr. 687/2008 af 18. juli 2008 om fastsættelse af procedurer for betalings- og interventionsorganernes overtagelse af korn samt analysemetoder for bestemmelsen af kvaliteten (2) er det fastsat, at hvis tilbuddet antages, underrettes de erhvervsdrivende hurtigst muligt om tidsplanen for leveringen. Til dette formål fastsætter artikel 2, stk. 4, i nævnte forordning, at for andre kornsorter end majs skal den sidste levering til interventionscentret, som tilbuddet gælder for, finde sted senest ved udgangen af den fjerde måned efter den måned, hvor tilbuddet antages, dog ikke senere end den 31. juli i Finland.
(2)
Forordning nr. 687/2008 fastsætter i artikel 6, stk. 6, at den sidste overtagelse, når der er tale om andre kornsorter end majs, skal finde sted senest ved udgangen af den anden måned efter den sidste levering, jf. artikel 2, stk. 4, første afsnit, dog senest den 31. august i Finland.
(3)
Forordning nr. 687/2008 fastsætter i artikel 7, stk. 1, at interventionsorganet lader en analyse foretage af de fysiske og tekniske egenskaber af kornet i de udtagne prøver senest 20 arbejdsdage efter den dato, hvor den repræsentative prøve blev fremstillet.
(4)
Høsten af korn nåede i Finland i høståret 2009/2010 op på et rekordstort niveau på 4,3 millioner tons heraf 2,2 millioner tons byg. Da markedssituationen for korn i Finland er karakteriseret af forholdsvist lave produktionspriser, der er lavere end interventionspriserne, er der tilbudt store mængder til intervention i Finland i løbet af høståret 2009/2010: omkring 823 000 tons heraf 796 000 tons byg og 27 000 tons blød hvede. Siden starten på interventionsperioden viser de seneste tilgængelige statistikker, der er opgjort den 1. juli 2010, en total mængde af korn, der er overtaget til intervention, på omkring 573 000 tons heraf 566 000 tons byg og 7 000 tons blød hvede. Der er derfor stadig en betydelig mængde, der er udbudt til intervention, og som skal leveres og analyseres til interventionsovertagelse.
(5)
Finland informerede den 24. juni 2010 Kommissionens tjenestegrene om, at søgningen efter yderligere lagringskapaciteter for at imødegå de mange tilbud vedrørende korn til intervention, har taget tid og er forsinket. De finske myndigheder anmoder derfor for høståret 2009/2010 om en udsættelse af fristen til den 30. september 2010 for levering af korn og til den 31. oktober 2010 for overtagelsen samt om en forlængelse af fristen for kvalitetsanalyserne.
(6)
I betragtning af de nævnte forhold og for at muliggøre en hensigtsmæssig overtagelse af korn, der tilbydes for høståret 2009/2010, er det passende at acceptere Finlands anmodning og fravige forordning nr. 687/2008 ved at forlænge perioden for levering, kvalitetsanalyser og overtagelse vedrørende produkter fra høståret 2009/2010, der tilbydes til intervention.
(7)
For tilbud fremsendt til Finland vedrørende høståret 2009/2010 gælder foranstaltningerne i denne afgørelse.
(8)
Foranstaltningerne i denne afgørelse er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter -
VEDTAGET DENNE AFGØRELSE:
Artikel 1
Uanset artikel 2, stk. 4, første afsnit, i forordning (EF) nr. 687/2008 gælder for høståret 2009/2010, at den seneste levering af korn til intervention i Finland skal finde sted senest den 30. september 2010.
Artikel 2
Uanset artikel 6, stk. 6, i forordning (EF) nr. 687/2008 gælder for høståret 2009/2010, at den seneste overtagelse af korn til intervention i Finland skal finde sted senest den 31. oktober 2010.
Artikel 3
Uanset artikel 7, stk. 1, i forordning (EF) 687/2008 gælder for høståret 2009/2010, at fristen for en analyse af de fysiske og tekniske egenskaber af kornet i de udtagne prøver er 30 arbejdsdage i Finland.
Artikel 4
Denne afgørelse finder anvendelse på tilbud til intervention vedrørende høståret 2009/2010.
Artikel 5
Denne afgørelse er rettet til Republikken Finland.
Udfærdiget i Bruxelles, den 17. august 2010.

Labels: 3
18
17
6